**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-1128-2/16**

**Podgorica, 29.08.2016.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi podnosioca XX iz Tivta br. 1311 od 07.07.2016.godine, protiv rješenja JU SMŠ “Mladost” – Tivat, broj 1262 od 28.06.2016.godine , na osnovu člana 38 stav 2 Zakona o slobodnom pristupu informacijama (“Sl.list Crne Gore”, br.44/12) i člana 236 stav 1 Zakona o opštem upravnom postupku (“Sl.list Crne Gore”, br .60/03, 73/10 i 32/11) je na održanoj sjednici dana 05.08.2016.godine donio:

**RJEŠENJE**

Poništava se rješenje JU SMŠ “Mladost” – Tivat, broj 1262 od 28.06.2016.godine.

Spise predmeta dostaviti JU SMŠ “Mladost” – Tivat na dalje postupanje i odlučivanje.

**O b r a z l o ž e nj e**

Prvostepeni organ je postupajući po podnijetom zahtjevu XX br.1124 od 13.06.2016.godine donio rješenje br. 1262 od 28.06.2016.godine, u kojem je odlučeno na način: “1.XX na osnovu Zahtjeva br. 1124 od 13.06.2016. godine dozvoljava se pristup traženim informacijama u dijelu koji se odnosi na dostavu fotokopije informacija, i to: Rješenje o imenovanju komisije za polaganje stručnog ispita imenovane, Rješenje o navodnom ispunjavanju uslova za polaganje stručnog ispita, Prijavu za polaganje stručnog ispita sa prilozima, Uvjerenje o položenom stručnom ispitu, Radnu knjižicu imenovane, Zapisnik sa polaganja stručnog ispita i Materijalni dokaz o eventualnom dostavljanju stručnog rada članovima Komisije za polaganje stručnog ispita. 2. Odbija se zahtjev XX br.1124 od 13.06.2016.godine u dijelu koji se odnosi na dostavu fotokopija Zapisnika sa sjednice Komisije za polaganje stručnog ispita na kojoj je utvrđeno da XX ispunjava uslove za polaganje stručnog ispita, kao i zapisnik sa sjednice Komisije na kojoj je utvrđena nastavna jedinica za praktični čas, jer iste ne posjedujemo.Pristup traženim informacijama pod stavkom 1 ostvariće se dostavom fotokopije dokumenata putem pošte, preporučenom pošiljkom na adresu podnosioca zahtjeva XX u roku od 3 dana od dana dostavljanja ovog rješenja, odnosno u roku od 5 dana od dana dostavljanja dokaza o uplati troškova postupka. Troškovi postupka odreduju se u iznosu od 2,20 eura koje je XX dužan uplatiti u korist SMŠ „Mladost“ - Tivat na žiro račun 535-12444-92, prije isteka roka iz prethodnog stava i o tome dostaviti odgovarajući dokaz”. U obrazloženju osporenog rješenja prvostepeni organ navodi da mu se podnosilac zahtjeva obratio zahtjevom za slobodan pristup informacijama da mu se dostavi fotokopija: Rješenja o imenovanju komisije za poloaganje stručnog ispita imenovane, Rješenje o navodnom ispunjavanju uslova za polaganje stručnog ispita, Prijavu za polaganje stručnog ispita sa prilozima, Uvjerenje o položenom stručnom ispitu, Radnu knjižicu imenovane, Zapisnik sa polaganja stručnog ispita i Materijalni dokaz o eventualnom dostavljanju stručnog rada članovima Komisije za polaganje stručnog ispita, Zapisnika sa sjednice Komisije za polaganje stručnog ispita na kojoj je utvrđeno da XXispunjava uslove za polaganje stručnog ispita, kao i zapisnik sa sjednice Komisije na kojoj je utvrđena nastavna jedinica za praktični čas. Prvostepeni organ je razmatrajući zahtjev za slobodan pristup našao da je informacija opisana pod stavkom 1 dispozitiva osporenog rješenja u posjedu ovog organa, te da će ista biti dostavljena podnosiocu nakon uplate troškova postupka. Postupajući u dijelu zahtjeva bliže opisanom u stavkom 2 dispozitiva osporenog rješenja prvostepeni organ je našao da nije u posjedu tih informacija, pa je iz tog razloga u tom dijelu odbio zahtjev. Prvostepeni organ je utvrdio troškove postupka u iznosu od 2,20 eura u skladu sa članom 33 Zakona o slobodnom pristupu informacijama, odnosno Uredbe o naknadi troškova u postupku za pristup informacijama, i obavijestio podnosioca zahtjeva da će mu tražena informacija biti dostavljena nakon uplate određenih troškova. Prvostepeni organ se u osporenom rješenju pozvao na člana 33 stav 4 Zakona o slobodnom pristupu informacijama kojim je propisano da ukoliko se podnosilac zahtjeva nalazi na evidenciji Centra za socijalni rad kao lice u stanju socijalne potrebe ili lice sa invaliditetom, dužan da o tome dostavi dokaz kako bi bio oslobođen plaćanja troškova postupka.

Protiv ovog rješenja u zakonskom roku podnosilac zahtjeva je uložio žalbu iz svih zakonom propisanih razloga. Žalilac u žalbi navodi da je po njegovom zahtjevu za pristup informacijama broj 1124 od 13.06.2016.godine, stavom 1 prvostepeni organ odlučio da dozvoli pristup informacijama, dok je u dijelu 2 odbila zahtjev koji se odnosio na Zapisnik sa sjednice Komisije za polaganje stručnog ispita na kojoj je utvrđeno da XX ispunjava uslove za polaganje stručnog ispita, kao i Zapisnik za sjednicu Komisije na kojoj je utvrđena nastavna jedinica za praktični čas, jer iste prvostepeni organ ne posjeduje. Osporeno rješenje je po žaliocu u cjelosti nezakonito, jer su razlozi u potpunoj suprotnosti sa činjenicama, netačno je utvrđeno činjenično stanje i pogrešno primijenjeno materijalno pravo. Naime, žalilac navodi da je bio učesnik na konkursu za profesora ekonomske grupe predmeta JU SMŠ “Mladost”. Žalilac u bitnom navodi da predmetnu informaciju nije tražio u skladu sa Zakonom o slobodnom pristupu informacijama, već shodno radnim i procesnim pravima, te prvostepeni organ, kako bi pred naldženim sudom i upravnim organum pokrenuo parnični i upravni postupak za utvrđivanje nezakonitosti rješenja o ispunjavanju uslova za polaganje stučnog ispita za XX, te i nezakonitosti uvjerenja o položenom stučnom ispitu za XX . Predloženo je da Agencija za zaštitu ličnih podataka i slobodan pristup informacijama poništi rješenje JU SMŠ Mladost br 1262 od 28.06.2016.godine u cjelosti i vrati prvostpenom organu na ponovno postupanje i odlučivanje shodno propisima po kojima je podnesen zahtjev br.1124 od 13.06.2016.godine.

Nakon razmatranja spisa predmeta, žalbenih navoda , Savjet Agencije nalazi da je žalba osnovana .

Savjet Agencije je poništio rješenje prvostepenog organa JU SMŠ Mladost br 1262 od 28.06.2016.godine zbog pogrešne primjene materijalnog prava. U Zakonu o slobodnom pristupu informacijama (“Sl.list Crne Gore”, br.44/12) u članu 34 propisano je da protiv akta organa vlasti o zahtjevu za pristup informaciji podnosilac zahtjeva i drugo zainteresovano lice može izjaviti žalbu nezavisnom nadzornom organu nadležnom za zaštitu podataka o ličnosti i pristup informacijama, Agenciji za zaštitu podataka o ličnosti i pristup informacijama preko organa vlasti koji je o zahtjevu rješavao u prvom stepenu. Uvidom u spis predmeta , konkretno u podnijeti zahtjev XX iz Tivta, br 1124 od 13.06.2016.godine i cijeneći navode iz podnijete žalbe, Savjet Agencije je našao da zahtjev nije podnijet shodno odredbama Zakona o slobodnom pristupu informacijama, pa je utvrđeno da je osporeno rješenje ništavo. Savjet Agencije je na osnovu utvrđenog činjeničnog stanja u spisima predmeta utvrdio da se radi o pogrešnoj primjeni materijalnog prava od strane prvostepenog organa, jer je zahtjev upućen shodno pravima iz radnih odnosa, koja se ne mogu rješavati na osnovu Zakona o slobodnom pristupu informacijama te pravilnom primjenom člana 236 stav 1 Zakona o opštem upravnom postupku kojim je propisano da ako drugostepeni organ utvrdi da je u prvostepenom postupku učinjena nepravilnost koja čini rješenje ništavim, oglasiće takvo rješenje ništavim, kao i onaj dio postupka koji je sproveden poslije te nepravilnosti. Iz ovih razloga Savjet Agencije je poništio Rješenje JU SMŠ Mladost br 1262 od 28.06.2016.godine i spise predmeta vraća JU SMŠ “Mladost” – Tivat na dalje postupanje i odlučivanje.

Sa iznijetih razloga, shodno članu 38 stav 2 Zakona o slobodnom pristupu informacijama i člana 236 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

 **SAVJET AGENCIJE:**

**Predsjednik, Muhamed Gjokaj**